Tuai Selipi Tuai Dipejah; Tuai Rurus Tuai Ditunggah
TUSUN 1 Madamka penyarut Ringin enggau Gerama Kenyau ari iya nyadi Tuai baru, ngambi alih ari Burung Kejakuh, Burung Kung Kapung lalu belabuh besai bendar pengiruh ti enda putus-putus emparu laya nembiak redak ke dipegai diri-empu. Penyarut nya betumbuh ketegal berebutka pengidup enggau pendiau. Penyarut nya enda ulih diseliahka iya enda diemparu laban endang “Adat ridun nyungkang sembuak.” Sigi tanggung pengawa Tuai mutarka laya enggau kerik indu nembiak sereta enggau nembiak redak ke dipegai diri-empu. Apa-apa penusah, penanggul sekalika penyarut ti nuntung sida, dia nembiak redak mesti mai kes nya nunga Tuai, ngambika minta tulung iya mutar, awakka pekara nya terus padam lalu enda nyadi pekara besai ti tau pulaika dendam, tauka penyarut besai. Enda patut sekali-kali, ku penemu Tuai Kung Kapung, ngelakka laya ke mit seketa-keta enda diatur laban laya ti mit tau nyadi laya ti besai, indah ketegal machis sebatang siti menua tau kemebun! Hari siti, urung anchau jembui, tekenyit bini Kung Kapung ti benung kenuh-kenuh nyembui leka nyeli bangkit ti deka ditusuk iya ke marik. Peda iya datai seraban gerama. Siku ari sida nya dipeda iya jauh besai agi ari sida bukai. Iya nya dijangka iya tentu tuai raban gerama nya. Iya lalu ngangauka Kung Kapung. “Oh, sulu, peda nuan dih pemayuh bala gerama. Nyin nya, ngenying bekeringkap,” sapa bini Kung Kapung. Ninga sapa bini iya, Kung Kapung pen lalu pansut. Meda bala gerama, iya lalu ngelaluka sida duduk. Jam Kung Kapung baru deka berandau enggau bala gerama, peda datai ga bala ringin. Mayuh bendar bala ringin, ngenying bekelutap niki ari ai. Sida ringin, sebaka enggau bala gerama tadi ga, besai bendar raban. Bisi lelaki, bisi indu. Bisi mit, bisi besai. Ari bala sida nya bisi siku ke nyengala besai agi gamal ari sida bukai. Kung Kapung nyangka iya ke besai nya tentu Tuai sida ringin. Kebuah Penatai Gerama Enggau Ringin Meda penatai kedua-dua bengkah raban tak gesah-gesah, Kung Kapung nyangka sida tentu bisi kebuah ti besai deka dibai nunga iya. Nya alai, nadai hari mantaika randau bukai, dia Kung Kapung lalu nanya. Ku iya, “Ka ngangau enda ulih kangau enggau tempalau auh nyawa; ka mesan enda ulih pesan laban nadai kaban mai berita. Nya alai, lalu tusui dia ulih diri, kebuah kita sebuat tu ke datai beraban-raban besai baka tu.” Ada jampat ringin ke besai gamal nya mantaika dawa diri. “Enggai laun madahka diri. Aku tu Penghulu raban kami ringin tu. Raban aku tu ti bisi chakah deka didawa ngagai nuan, Tuai. Ukai semuti bechakah kami tu, Tuai. Belaya kami tu!” “Belaya pen ukai mih tu, Tuai,” ku timbal Penghulu Gerama, “selalu ka bebunuh kami tu!” Mata iya ngenying denggar-denggar baka buah emperekak mansau. “Ya lapa penemu kita tak sama kasar ari sepiak sepiak munyi nya?” tanya Kung Kapung, betati deka nukuka pun laya bala ringin enggau gerama. Belaya Ketegal Pemakai “Badu enda kasar mih didinga nuan, Tuai. Kami tu ga besai bendar pekara dikecharutka. Kami sebala tu nanka kuasa diri-empu, laban tak semua buah tegelam sengili Sungai Ranyai Ngeledi tu enda disadik bala ringin jai nya agi empa kami baka selama. Ukai nya perut charik ringin nya ke nanam tegelam di sekayu ai tu, endang tegelam tumbuh diri,” pia ku tusui Penghulu Gerama, ke bejaku ngarika bala iya. “Sigi amat. Nya tegeran ti diteritka kami ringin. Tang kebuah kami ke nagang sida agi beridup makai buah tegelam ba dunya ditu, laban anak kami ke tama bubu anak mensia ke beumpanka buah tegelam, bengat mayuh bendar udah mati dipekerit, dipegigitka bala gerama keparat nya!” ku timbal Penghulu Ringin. Lalu dientisingka iya ngeli diri ke tajam gerenyam baka dabung penyayat. Sumit iya nyau getak-getak bai iya bejaku, runtu pedis ati. “Kami ga bebalas,” ku bala gerama ngenying serengking bejaku nimbal Penghulu Ringin. “Bini anak kami nadai tau ditejuka turun kediri kia-kia enti enda diuluka kami ke lelaki. Kengka bini anak kami ke turun kediri begigaka pengidup, nadai siku agi tepulaika diri. Abis mati dipetangkapka, diperempaka bala ringin ngelusu nya.” Penghulu Gerama nyau kinda-kinda bejalai surut mansang, betul-betul gaya ke ngiga orang deka dilaban berekak. “Kati enti nuan dih Tuai nulung kami emparu laya tu, laban enggai nyadi kami tu terus belaya, terus bemunsuh sepemanjai umur. Kami dua bansa tu tetap enda teaturka penyarut enggau pangan diri,” ku pinta Penghulu Ringin, mansutka penemu ti bisi ngayanka ati ti sedia deka bebaik enggau bala gerama. “Kami bansa gerama tu pen nya mih penemu, Tuai Kung Kapung. Nya kebuah kami tak ngemeranika diri mai penyarut tu ngagai nuan. Sebulih-bulih kami pinta atur nuan, laban enggai nyadi kami dua raban bansa tu diau besaruk enti tak majak belaya baka tu,” pia ku Penghulu Gerama, mesuka ati diri ke enggai terus belaya enggau raban bansa ringin. Ninga nya, Tuai Kung Kapung bekira madamka penyarut bala ringin enggau bala gerama. Nyau kelama baru Iya bejaku. Atur Laya Tuai Kung Kapung “Aku tu semuti Tuai. Ukai penghulu. Nya alai kerik kita tu pedis mimit aku deka ngatur, laban munyi ku jaku orang ke tuai: “Perau panjai mar diputar; duku besai mar dikedar; tali merundai mar ditikal.” Tang laban kita ke ari sepiak-sepiak sama pinta atur, enda ga aku ngelebuka kita. Au, ngena kengka anak penemu diri ga aku ngatur kita ngichaka kita ulih diau dalam pemaik enggau pemereti ati. “Macham pemakai ti bisi ba sengulu enggau sengili Batang Ranyai Ngeledi tu enda patut diklelayaka sapa-sapa kitai ke mangkang dunya tu. Enda tau betagangka pangan ngambi. Enda tau mentin pangan makai. Sapa pas sapa bagas mih ngiga pemakai ke diri empu enggau diri sebilik. Kita gerama tau begiga tau ngempa. Lalu kita ringin pen tau bejalai tau makai. Kita anang sekali-kali enchukir, telah agi ngemediska pangan, laban kitai bisi adat, bisi undang-undang nyaga. Laya enggau dengki enda tau dikeingatka. Kita mesti segulai sejalai enggau pangan dalam pengidup enggau pengawa. Kita mesti begempung nanka pengelikun enggau pemaik ba genturung pendiau kita-empu dia. Langgar munsuh ti datai ari ai, Unggal Penghulu Gerama, raban nuan nyaga. Serang ari tebing, Unggal Penghulu Ringin, kita sebala nyatup. Ingatka berarika lalau orang tuai ke nyebut: beledung ai ketegal betekat; sepenemu kitai orang idup ketegal bepekat; seguali sejalai ketegal beradat!” Oleh Pinsil Saratok 
See author's posts
